Natten til onsdag udbrød der brand i en elbil i Hirtshals. Beboerne nåede ud, men branden spredte sig hurtigt til huset, som nedbrændte. Ifølge Nordjyllands Politi var det vigtigt og godt, at ejeren, som anmeldte branden, oplyste, at der var tale om en elbil. - Når det kommer til elbilsbrande, skelner vi mellem to ting: - Den kan godt brænde som en almindelig bil, og dem håndterer vi som hvilken som helst anden bilbrand, siger Dennis Møller, indsatsleder i Nordjyllands Beredskab. - Der er dog de elbilsbrande, hvor branden går i batteripakken. De brande er meget sværere at slukke og afgiver meget giftig røg. Sådan en brand var der tale om natten til onsdag i Hirtshals. - Elbilsbrande er svære at slukke, brænder godt, selvantænder og batteripakken er beskyttet godt i en masse celler, og det gør det svært for at slukke ordentligt. Derfor slutter vi af med at putte den ned i en container med vand for at oversvømme den, forklarer indsatslederen. Det skete med den tre måneder gammel Audi Q4 e-tron, som sad i opladeren. - Gør vi ikke det, kan der gå fem minutter, og så kan battierpakken bryde i brand igen. Høje brag TV2 Nord har talt med både beboere og naboer, som i forbindelse med branden hørte høje brag. - Det kan netop ske ved ild i batteripakken. Det kan være et tegn på, at branden er i batteripakken, og det er vigtig info for os, forklarer Dennis Møller. Og det var, hvad elbilsejeren gjorde i nat. - Det er vigtigt, når man ringer 112, at man beskriver, hvad man oplever, og at der er tale om en elbil. Det gør, at vi mentalt kan forberede os. Gik stærkt Beboerne, som alle skyndte sig ud af huset med det samme, oplevede, at det gik stærkt fra røgudvikling i bilen til, der opstod ild i huset. Det er et normalt billed ved elbilsbrande, siger Dennis Møller, indsatsleder i Nordjyllands Beredskab. - Når der går ild i selve battericellerne, så går brandforløbet meget hurtigere, og det giver en stor varmepåvirkning, og så antænder det nemt tingene omkring. Kan man holde sig noget særligt for øje som elbilsejer? - Hvis man har en elbil, er der ikke noget, man kan gøre lige nu. Men konstaterer man røg eller brand i bilen, så er det en stor hjælp for os, hvis man - som ejeren i nat - hurtig rykker ladekablet af uden at bringe sig selv i fare selvfølgelig. - Det vil lette vores arbejde betydeligt, hvis man kan få kablet af. Og så kom med en god beskrivelse af brandforløbet og fortæl, at der er brand i en elbil, når man ringer 112. Så kan vi forberede os. For ved elbilsbrande er tilgangen en lidt anden, og der skal bruges til forskellige remedier, lyder det fra beredskabet. - Det var tilfældet i nat, hvor vi hurtigt konstaterede, at der var brand i batteripakken, og vi derfor hurtigt kunne rekvirere vores container, som står i Aalborg, slutter Dennis Møller, indsatsleder i Nordjyllands Beredskab. Følger nøje Ifølge analysechef Frederik Prytz-Grønfeldt fra Beredskabsstyrelsen går elbiler "heldigvis ikke så ofte" i brand. - Det er en område, vi monitorerer tæt. For bilen i Hirtshal er jo ikke den første, der går i brand. Vi ved, borgerne er meget opmærksomme på det. Han vurderer, at der brænder 10-15 elbiler om året. - Det er et relativt stabilt tal til trods for at bilparken vokser stort. Så vi er fortrøstningsfulde og realistiske på området, forklarer analysechef Frederik Prytz-Grønfeldt fra Kigger på Norge Ligesom Dennis Møller fra Nordjyllands Beredskab peger han på, at elbilsbrande er anderledes både i forløb og håndtering. - Redningsmandskabet er blevet trænet op i håndtere denne type brande, og det er blevet rigtig gode. Det kunne vi også se i nat. Beredskabsstyrelsen er ikke bekymret over udviklingen, men opfordrer stadig til agtpågivenhed. - Det er ikke farligt at lade op. Men sikr dig, at de installationer, du lader fra, er lovlige. Det er en ret vigtig forudsætning, da der er tale om meget og kraftig strøm. Med det stigende antal elbiler følger Beredskabsstyrelsen udviklingen nøje. - Vi kigger i hele Norden og særligt Norge, der har over en halv million elbiler. Vi lærer af dem, og gør det med åbne øjne. Vi vil vide, hvilken risici der er, men jeg er ikke bekymret, slutter analysechefen.

Referat:
Alt peger i retning af, at elbiler bryder sjældnere i brand end benzin- og dieselbiler, men selve branden i elbiler er vanskeligere at håndtere.